
Janice Lynn

Alt man kan ønske seg

Oversatt av Stine Langtangen


Den bestselgende forfatteren Janice Lynn har en sykepleierutdannelse fra Vanderbilt University og jobber på en familieklinikk. Hun bor sør i USA med drømmeprinsen, barna deres og en malteser som heter Halo. Helt siden starten av forfatterkarrieren har hun også delt hjem med en haug med hybelkaniner som ikke har fått navn.


Denne boken er dedisert til alle helsearbeidere i verden. Takk for alt dere gjør. 


Prolog

Sykepleier Natalie Gifford låste opp døren og gikk inn i doktor Will Forrests luksuriøse penthouse-leilighet i New York. Hun hadde aldri visst at penger hadde en egen duft, men leiligheten som de hadde delt i seks måneder nå, luktet penger, tenkte hun. Rikdom. Ekstravaganse. Det beste av alt.

Akkurat som Will.

Men ikke som henne. Hvordan hadde hun kunnet tro at en jente som hadde vokst opp i et fattig nabolag i North Jersey, kunne passe inn her? At de kunne bli et par og være likeverdige i forholdet? Fødselsdagsfesten hennes hadde bevist at hun hadde rett.

«Tøff natt?»

Natalie skvatt. Hun trodde Will hadde dratt tidlig til sykehuset, og hadde ikke lagt merke til ham der han sto ved vinduene med utsikt over Central Park.

Han var som alltid ulastelig kledd, denne dagen i grå bukser og en hvit skjorte med et par knapper kneppet opp i halsen. Han oste av både makt og glamour, kanskje fordi han hadde vokst opp som enebarn i en av Amerikas rikeste familier. Eller var det det tykke, mørkebrune håret og de livlige, grønne øynene i det kjekkeste ansiktet hun noen gang hadde sett, som gjorde ham så tiltrekkende? Selv nå, etter å ha tilbrakt en kveld gråtende hjemme hos Callie, hvor hun hadde spurt seg selv om hvorfor hun hadde tillatt seg å falle for en som var så uoppnåelig, fikk synet av ham pulsen til å gå i taket.

Hun hadde falt pladask. Til tross for forskjellene mellom dem, hadde det dumme hjertet fått henne til å tro at de kunne leve lykkelig alle sine dager.

For selv om Will var født med en sølvskje i munnen, arbeidet han hardt og var en omsorgsfull person. Hun hadde forelsket seg dypt og inderlig da hun så hvor vennlig og omtenksomt han behandlet folk.

Han tok rett og slett pusten fra henne.

Han hadde fremdeles ikke snudd seg bort fra vinduet, men han visste at det var henne. Dørmannen hadde sikkert ringt opp og sagt fra til ham. Den eksklusive bygårdens dørmann var stort sett hyggelig, men i dag hadde han sett misbilligende på det bustete håret hennes, de formløse jeansene som hun hadde lånt av bestevenninnen, sandalene, T-skjorten og papirposen med festkjolen og de høyhælte skoene. Jo, hun hadde vært oppe hele natten, men ikke på fest. Det var helt forferdelig at tjuefemårsdagen hennes hadde endt i gråt på bestevenninnens sofa.

«Det kan du trygt si», sa hun og strøk noen løsrevne hårstrå bak øret samtidig som hun stirret på den rette ryggen hans. Angret han like mye på krangelen deres som hun gjorde? Var han villig til å innrømme at moren hans hadde brukt bursdagen hennes til å bevise hvor forskjellige de var? Ikke at hun trengte noen flere bevis. Hun kjente stort sett på det hver eneste dag. Men den siste dråpen var da Rebecca Harroway Forrest inviterte Wills  perfekte ekskjæreste, og hele tiden forsøkte å få ham til å tilbringe tid med henne. Da Will ga etter og begynt å danse med eksen, fikk Natalie nok.

«Hva med deg?» utbrøt hun nå. «Tøff natt for deg også, eller sendte moren din Stella hit så hun kunne trøste deg?» Rebecca var troendes til det.

Hva galt hadde Natalie gjort, bortsett fra å elske Will? Problemet var at Rebecca ikke syntes hun var bra nok for den dyrebare sønnen hennes. Natalie hadde verken riktig stamtavle eller fet nok bankkonto.

Will snudde seg omsider, og kulden han møtte henne med fikk henne nesten til å begynne å gråte igjen. Hun visste han var sint fordi hun hadde dratt fra festen uten å si noe til ham. Det hadde han gjort klinkende klart da de snakket sammen i telefonen; en samtale hun hadde avsluttet med å legge brått på. Hun hadde også vært sint. Veldig. Hvordan kunne han lukke øynene for måten Rebecca blandet seg inn i forholdet deres på? Være så overbærende med at hun benyttet enhver anledning til å påpeke at Natalie ikke var velkommen i deres overklassefamilie.

«Sier du at du oppførte deg galt og at jeg trengte trøst?» Stemmen hans var like kald som blikket.

«Overhodet ikke», svarte hun. Det var han som hadde danset med Stella Von Bosche. Jo, det hadde vært etter at Rebecca ba ham om å gjøre det, men han burde ha sagt nei. «Det var min kveld som ble ødelagt.»

Will knep øynene sammen. «Ble ikke fødselsdagsfesten som forventet?»

«Nei. Jeg trodde for eksempel at familien min og vennene mine skulle være der.» Hun prøvde ikke engang å skjule sinnet sitt. Will hadde tatt noen dårlige valg. Han var en fantastisk mann, men han kunne være så blind når det gjaldt hans egen familie. «Ikke en gjeng med fremmede som fikk meg til å føle at jeg ikke hørte til blant dem. Og jeg hadde heller ikke forventet at du skulle danse med eks-kjæresten din.»

Han så litt flau ut, og antydningen til rødme tinte noe av kulden.

«Jeg hadde ikke danset med henne hvis jeg hadde visst at du ville mislike det», sa han.

Natalie følte seg lettet. Den innrømmelsen var en god begynnelse, og reparerte noe av den usikkerheten hun hadde gått og følt på de siste ukene. De kranglet aldri. Hun fikk vondt i magen av at de gjorde det nå.

«Du burde snakket med meg og ikke stukket av uten et ord», sa Will.

Det hadde han rett i. Hun burde snakket med ham. Men hun var blitt overveldet av følelser, og det ble enda verre da Rebecca jublet over hvor fantastisk det var å se Stella sammen med sønnen hennes igjen. Understreket hvor mye de hadde til felles og hvor perfekte de var for hverandre.

Natalie var nødt til å dra. Enten det, eller så hadde hun kanskje gjort noe hun ville angret på senere – som å fortelle Rebecca hva hun mente om henne.

«Forstår du hvordan jeg følte meg da jeg innså at du hadde gått?» Matts stemme var ru av følelser. «Jeg måtte unnskylde deg for at du hadde forlatt din egen fest, og dikte opp en forklaring.»

Frokosten Natalie hadde spist hos Cassie ville opp igjen. Hele kvelden hadde bare blitt rot.

«Jeg tipper at du var omtrent like opprørt som jeg følte meg da jeg valgte å dra fra min egen fest. Bortsett fra at festen egentlig ikke var for meg.»

«Hvis du hadde blitt værende, ville du sett at den var det.» Han gikk bort fra vinduet. «Jeg ville tilbringe kvelden med deg, men du dro. Du dro fra meg.»

Reaksjonen hans både såret og trøstet henne, men ikke nok til at hun klarte å stanse det bitende svaret sitt.

«Du tilbrakte knapt noe tid sammen med meg mens jeg fremdeles var på festen.» Hun stirret utfordrende på ham.

«Faren min står foran gjenvalg til Senatet. Det burde ikke være et problem for deg at jeg måtte snakke med noen av tilhengerne hans.» Will hevet øyenbrynene. «Mor sa at du ikke likte–»

«At hun inviterte eks-kjæresten din? At det var hun som hadde planlagt hele overraskelsesfesten som du sa var en overraskelse fra deg?» Natalie ble sintere og sintere. «Eller at jeg måtte høre henne utbasunere, til meg og alle andre, hvor perfekte du og Stella er sammen. Og det mens du og ekskjæresten din fortsatt er ute på dansegulvet?»

«Natalie–»

«Mener du virkelig at jeg ikke har noen grunn til å være opprørt?» avbrøt hun ham.

Will stilte seg rett foran henne. «Stellas familie har vært venner av min familie lenge, og mor er gudmoren hennes. Jeg er bundet til henne på den måten uansett. Men har jeg noensinne gitt deg en grunn til ikke å stole på meg, Natalie?»

Det hadde han ikke. Det vil si, frem til hun så ham le sammen med Stella og kjente en intens smerte mens all den gamle tvilen på forholdet, om de egentlig passet sammen, hadde eksplodert inni henne. Etter å ha sett ham med Stella og hørt Rebeccas ord, følte hun seg så følelsesmessig mørbanket at hun hadde bedt de to eneste, ordentlige vennene sine der, Callie og Brent, om å få henne bort derfra.

«Jeg liker ikke å bli mistrodd», sa Will.

Hun stakk haken trassig frem. «Jeg likte ikke at ekskjæresten din kom på bursdagen min.»

«Mor–»

«Få meg ikke til å begynne å snakke om hva jeg misliker med henne», fnyste hun.

Will så advarende på henne. «Ta deg sammen, Natalie. Du er ute på tynn is nå.»

Utvilsomt. Og det var årsaken til at hun hittil hadde latt Rebecca slippe unna med de små stikkene sine. Gang på gang. Fordi Will alltid  forsvarte moren. Hvorfor gadd hun å prøve egentlig? De sto hverandre så nær at Will ikke klarte å se på moren som noe annet enn St. Rebecca.

Hvis Natalie fortalte ham om alt Rebecca hadde sagt og gjort, ville han likevel ikke tro at moren bare ventet på at han og Stella skulle bli sammen igjen.

Og nå, til Rebeccas store glede, var Stella tilbake.

Natalie var kvalm. Hun hadde følt seg litt uvel de siste ukene fordi hun merket at Will var fjern og lurte på om han skjulte noe for henne. Hadde Stellas hjemkomst vekket noe til live i ham?  Eller var han bare lei av samboerskapet?

Hun kunne gjøre det slutt nå, eller så kunne hun fortsette helt til hun ble kastet ut fordi Rebecca endelig klarte å skape stor nok splid mellom dem. Var det dette kvelden i forveien hadde handlet om?

Alle som så dem trodde sikkert at hun og svigermoren bare sto der og pratet sammen mens Rebecca smilte til det dansende paret. Ingen kunne  vite at hun verbalt stakk en kniv i Natalies hjerte og vred den om. Men Natalie skyldte like mye på Will som på moren hans, om ikke mer.

«Greit, så befinner jeg meg på tynn is, men vet du hva?» spyttet hun ut, lei av å bite i seg ordene, slik hun hadde gjort i flere måneder. «Det gjør du også; du er nemlig helt blind for måten moren din behandler meg på.» Veldig tynn is med store sprekker, tenkte hun.

«Du misforstår.» Som vanlig forsvarte han moren. «Hun forsøker å bli kjent med deg, men du er så forutinntatt at du ikke engang ser at du skyver henne unna. At du lar usikkerheten rundt din egen bakgrunn ødelegge forholdet til henne.»

«Tuller du?» Natalie himlet med øynene. «Er det det hun sier til deg?»

«Hun spurte om hun kunne få hjelpe til med å arrangere fødselsdagsfesten, fordi hun ville gjøre noe spesielt for deg, for å la deg treffe vennene våre og ønske deg velkommen i gjengen.»

«Selvsagt gjorde hun det.» Natalie fnyste. «Og så flaks for henne at Stella rakk å komme hjem slik at kvelden ble enda mer perfekt.»

Natalie skalv på hendene nå og snudde seg for å gå. Hun hadde fått nok. Hvis han virkelig elsket henne, ville hun vært usårbar uansett hva Rebecca prøvde seg på. Men Will hadde aldri sagt de tre ordene. Og den eneste gangen hun hadde tatt mot til seg og sagt det til ham, hadde han latt som om han sov. Hun burde ha innsett allerede der og da at de ikke hørte sammen.

Og kanskje hun hadde gjort det, for var det ikke omtrent på den tiden hun hadde begynt å legge merke til at han trakk seg litt unna? At han ble mer og mer fjern de neste ukene?

Hun hadde vært så dum. Kjærlighet gjorde virkelig blind.

«Natalie!» Han var litt hes i stemmen da han strakte hånden ut etter henne og grep tak i den ene armen. «Du oppfører deg barnslig. Det er helt utrolig at du forlot din egen fest på grunn av ting du innbiller deg om moren min.» Han virket vantro da han snudde henne mot seg og fortsatte med mild stemme. «Og det er også helt utrolig at vi krangler om moren min og Stella når det ikke er noen grunn for det.»

Natalie kjempet mot tårene. Hjertet slo hardt mot ribbeina da han lot fingeren gli over kinnet hennes. Berøringen brant mot huden. Herregud. Hun ble som leire i hendene hans. Så fort han rørte ved henne, ble hun viljeløs. Men hun ville ikke være viljeløs.

Ikke nå lenger. Hun ville …

«Du vet vel at du ikke trenger å være sjalu på henne?» fortsatte han og tvang Natalie til å møte blikket hans. Han så alvorlig ut, og lei seg for at de kranglet. Herregud, hun var også lei seg.

«Hvordan skal jeg kunne vite det, Will?» svarte hun, til tross for at følelsene nå var i ferd med å løpe løpsk, som de alltid gjorde når han tok på henne. Så fort han gjorde det, ville hun bare kysse ham. Det slo gnister mellom dem, og det hadde det gjort helt siden den første gangen hun møtte ham på sykehuset.

Will gransket henne, virket nærmest overrasket over at hun fremdeles sto imot. «Fordi jeg har lyst på deg.»

Lyst. Hun ønsket seg mer enn lyst. Det var den voldsomme tiltrekningen som hadde ført dem hit. Et sexy jeg-vil-ha-deg smil, og Natalie hadde glemt alt om å være forsiktig og kastet seg i armene hans. Han hadde riktignok kastet seg i hennes armer også. Det at Will var blitt så betatt av henne, hadde kommet som en stor overraskelse.

Den hyggelige hjertekirurgen, som tilfeldigvis også var senator William Forrest Sr. og business-ikon Rebecca Forrests eneste sønn, kunne få hvem som helst. Så hvorfor henne?

Kanskje det var derfor Rebeccas ord såret så voldsomt

«Jeg er lei av å tvile på meg selv og føle at jeg ikke passer inn. I leiligheten din og i livet ditt. Jeg vil ikke leve slik; jeg vil ikke tvile på meg selv og på oss to lenger. Jeg fortjener mer enn det.»

«Tviler du på oss?» Han rynket pannen. «Jeg beklager at du misforsto det med Stella, men hvis du hadde blitt værende, kunne vi fortsatt å feire fødselsdagen din. Det kunne blitt en fantastisk kveld.»

Natalie var skjelven. Kanskje hun hadde misforstått dansingen hans med Stella, men Rebecca mente det hun hadde sagt. Og Will nektet fremdeles å innse at moren ikke likte sønnens valg av kjæreste.

«Jeg hadde det dårlig lenge før du begynte å danse med Stella», innrømte Natalie, og lurte på hvordan det var mulig at den personen som gjorde henne så lykkelig også kunne gjøre henne så usikker. «Men da jeg så deg med henne, innså jeg at jeg hadde fått nok.»

Han så svært overrasket ut, og Natalie bare stirret på ham da han spurte: «Er du ikke lykkelig sammen med meg?»

Natalie satte hendene på hoftene mens sinne, frustrasjon og et mylder av andre følelser kjempet om plassen inni henne. «I tilfelle du ikke husker det, så har jeg ikke vært sammen med deg på flere uker. Du har vært så travelt opptatt og fjern at vi knapt har sett hverandre. Du har kommet trett og fraværende hjem fra jobben, og du har ikke villet snakke om hva det er som plager deg. Men jeg ser at det er noe. Jeg føler at du har forandret deg og vil gjerne hjelpe, men du stenger meg ute. Tror du ikke at jeg vil forstå? Eller at jeg ikke har merket noe? Du og jeg–» Hun pekte på brystkassen hans og deretter på sin egen, «–passer ikke sammen. Jeg trodde vi gjorde det, men jeg tok feil.»

Ordene fosset ut av henne, og innerst inne visste hun at hun alltid hadde følt det slik. Kanskje det var grunnen til at hun ikke hadde protestert på Rebeccas kommentarer eller at Will danset med ekskjæresten, men bare hadde gått sin vei for å slikke sårene sine. Fordi en del av henne alltid hadde visst at forholdet ikke ville vare.

Han stivnet og tok et steg tilbake. Da han åpnet munnen, antakelig for å minne henne på hvor godt de passet sammen rent fysisk, avbrøt hun ham.

«Vi passer ikke sammen utenfor soverommet.» Kroppene deres passet nemlig utmerket godt sammen. Men kanskje det var alt, og hun hadde vært for naiv til å se sannheten. «Jeg trodde vi gjorde det–» Å, som hun hadde trodd det. «Men moren din har rett. Jeg har bare lurt meg selv. Uansett hva som har vært mellom oss, så er det slutt nå. Jeg er lei av å prøve å passe inn i din verden, og late som at jeg en gang vil klare det.»

Han var stram i ansiktet og rød i kinnene.

Hun fortsatte før han rakk å si noe. «Jeg skal pakke en bag og dra til Callie, så kommer jeg og henter resten av tingene mine senere.»

Si at jeg ikke skal dra. Si at du vil jeg skal bli. Si at moren din etter hvert vil begynne å like meg selv om jeg ikke har riktig bakgrunn eller fet bankkonto. Si at vi vil bli en familie en vakker dag. Si at du elsker meg. 

Men han sa ingen av delene.

Hva skulle hun si til en mann hun elsket når hun egentlig ikke ville gå, men når han ikke engang da klarte å finne ordene som ville stanse henne?

Natalie sukket og kjempet mot følelsen av uvirkelighet. Hun forlot Will. Han lot henne gå. De gjorde det slutt. Hvordan kunne denne eventyr-romansen få en så marerittaktig slutt?

«Jeg skal sende resten av sakene dine til Callie i kveld.»

«Fint», sa hun med en stor klump i halsen. «Takk.»

Hjertet brast da hun gikk mot døren.

«Natalie?»

Takk, Gud.

Hun snudde seg i håp om at han ville stanse henne. At han ville få moren til å forstå hvor viktig hun var for ham, at han ikke klarte å se for seg et liv uten henne. Så skulle hun løpe inn i armene hans, de skulle kysse og finne ut av alt sammen. De kunne ikke gjøre det slutt.

De kunne ikke det.

Hun møtte blikket hans. Den vanlige fasaden raknet, og hun tenkte at han ikke var like rolig og fattet som han virket; men ordene hans knuste den illusjonen.

«Farvel, Natalie. Ha et fint liv.»

«Hvis det er mulig vil jeg gjerne få bytte om på pasientoppgavene mine», sa Natalie til oversykepleieren på hjerteintensivavdelingen. «Helst med det samme, er du snill; jeg kan ikke jobbe sammen med Will.»

Da hun tidlig på morgenen sa ja til å ta vakten til en sykepleier som var blitt syk, hadde hun ikke regnet med å få Wills pasienter.

Hun hadde ikke hørt et pip fra ham siden hun forlot leiligheten morgenen etter fødselsdagsfesten. Han hadde fått et flyttefirma til å levere eskene med eiendelene hennes, som nå sto stablet i et hjørne av Callies og Brents gjesteværelse. Vennene hadde sagt at husleiepengene kom godt med, men til tross for det og at hun forsøkte å gi dem mye privatliv, visste hun at det ikke kunne være så morsomt for det nygifte paret å ha henne boende der.

Natalie hadde stilt opp en hel del som frivillig for Barnekreftforeningen, både ved å hjelpe til med den kommende gallaen og alt annet venninnen Katrina ba henne om å gjøre. Hun hadde også tatt på seg så mange ekstravakter som mulig på sykehuset. Hun prøvde i det hele tatt å holde seg i aktivitet, så hun ikke fikk tid til å tenke på Will.

Hun skulle gjerne sagt at det fungerte, men dessverre var hun ikke travel nok. Hvis det i det hele tatt var mulig.

«Liker du ikke å jobbe med doktor Forrest?» spurte oversykepleieren uten å se opp fra papirene sine.

Natalie så på den eldre, strenge kvinnen. Callies sjef, Gretchen.

«Jeg vil bare helst ikke jobbe sammen med ham.» Å, som tidene hadde forandret seg. En gang hadde hun lurt på å bytte avdeling bare for å være sammen med Will. Men takk og lov for at hun ikke hadde gjort det, da måtte hun ha jobbet med ham hele tiden.

«Er du ikke i stand til å utføre arbeidsoppgavene du har blitt satt til, Miss Gifford?»

Det var et ladet spørsmål. Hvis hun sa at hun var i stand til det, betydde det at hun ikke trengte å bytte. Hvis hun sa at hun ikke var i stand til det, ville hun virke inkompetent.

Hun så den andre kvinnen inn i øynene og veide ordene sine. «Jeg ville sette stor pris på å ikke være Wills … doktor Forrests sykepleier i dag og i tiden fremover.»

«Forventer du at jeg skal gjøre om på vaktene på grunn av ditt personlige forhold til doktor Forrest?»

«Tidligere forhold», forklarte Natalie og ble varm i kinnene. «Så ja, jeg ville sette pris på å slippe å jobbe direkte med ham.»

Hvorfor var hun så vanskelig? Hun hadde tross alt sagt ja til å hjelpe til ved å ta noen ekstravakter. «Du forstår sikkert hvorfor jeg ber deg om dette?»

Bare tanken på å se Will gjorde henne ør i hodet og fikk hjertet til å verke. Hvordan skulle hun klare å konsentrere seg om pasientene når han var i nærheten, men ikke lenger tilhørte henne? Når det ikke ville bli noen flere spesielle smil eller hemmelige blunk? Når han ikke ville gjøre alt han kunne for å få henne til å le, stryke over en hånd eller hviske søte ord i øret hennes? Eller … eller nekte å innse at moren hans hadde prøvd å ødelegge forholdet deres? At han hadde nektet å behandle kjæresten sin som en likeverdig, som en han var stolt av å ha ved sin side når han var til stede på farens politiske arrangementer eller Harroway Foundations forretningsmiddager; anledninger som han hadde stilt opp på uten henne?

«Er du i stand til å gjøre den jobben du har blitt satt til?» gjentok oversykepleieren i en tone som gjorde det klart at Natalie burde svare riktig.

Det virket ikke som det var noen vei tilbake. Forholdet til Will hadde allerede gitt henne et knust hjerte og søvnmangel. Hun ville ikke la det innvirke på arbeidet hun elsket i tillegg.

«Ja.»

«Da synes jeg du skal gå og gjøre det arbeidet.»

Dypt frustrert gikk Natalie tilbake til hjerteintensivavdelingen mens hun forsøkte å konsentrere seg om de ventende arbeidsoppgavene i stedet for alle tankene som kvernet i hodet. Hun kom til å møte Will i løpet av denne dagen. Hun måtte snakke med ham og late som om de aldri hadde betydd noe for hverandre. Var hun en dyktig nok skuespiller til å klare det?

Callie fikk øye på henne. «Ville hun ikke bytte om på vakten for deg?» spurte hun da hun så venninnens ansiktsuttrykk..

Natalie sukket. «Det er min egen feil. Jeg burde ha tenkt på det før jeg takket ja til å ta Connies vakt i morges.»

«Å, Nat. Men jeg er glad for å se deg her. Det blir fint å jobbe sammen, akkurat som da vi studerte. Selv om det var synd at du ikke fikk byttet.» Callie skar en grimase, så lyste hun opp. «Jeg vet hva vi gjør. Jeg tar dine pasienter, og du tar mine. Begge mine er doktor Kumars. Det går helt fint.»

Natalie ristet på hodet. «Takk for tilbudet. Men siden hun var så sterkt imot det, er jeg redd for at jeg vil få sparken hvis vi bytter. I hvert fall en anmerkning. Det hadde vært ille nok, men jeg ville ikke tilgitt meg selv hvis du også fikk problemer.»

Callie sperret opp øynene. «Tror du det kan skje? Hvorfor det egentlig? Hvorfor skal de bry seg om hvem som steller pasientene så lenge jobben blir utført på en god måte?»

«Jeg vet ikke. Kanskje fordi den rike doktoren som donerer en haug med penger til sykehuset, har noen meninger.» Natalie trakk på skuldrene. «Den ene fløyen er oppkalt etter Wills bestefar. Jeg tror ikke de trenger en veldig god grunn for å sparke meg.»

Callie rynket pannen. «Men hvilken rolle spiller det om du tar hånd om pasientene hans eller ei? Det er vel bedre for dem å unngå konflikt.»

Det skulle man jo tro. Natalie hadde ikke regnet med å få et nei da hun ba om å bytte. «Hvem vet? Kanskje Will vil kaste ett eneste blikk på meg og avgjøre at jeg ikke skal være i nærheten av pasientene hans. Ferdig med den saken.»

Oversykepleieren ville nok ikke gå imot hans ønsker. Ikke når familien hans var så sjenerøse mot sykehuset.

Hun ville ikke klare å unngå ham så lenge hun arbeidet på hjerteintensivavdelingen, men han kom nok til å gjøre sitt beste for å unngå henne også. Kanskje det ikke ville bli så ille som hun fryktet.

«Jeg er bare litt paranoid.» Natalie sukket. «Ikke hør på meg. Jeg er bare opprørt over at jeg kanskje må jobbe sammen med Will Forrest når jeg helst vil slippe å se ham.»

«Det skal jeg huske.»

Natalie og Callie spant rundt da de hørte de skarpe ordene.

Natalie gispet, og hjertet banket hardt i brystet ved synet av Will. Hun var definitivt ikke ferdig med ham. Tiden borte fra ham hadde tvert imot fått henne til å lengte enda mer.

Will så på henne med dype, grønne øyne. Han var avventende og kjølig, og ansiktsuttrykket liknet på det han hadde hatt den siste gangen han så på henne i leiligheten. Det virket ikke som han var blitt mer glad i henne siden sist, for det var lett å se at han ikke ble henrykt over å møte henne her på hjerteintensivavdelingen, hans eget territorium. Hvor lenge hadde han stått der? Hjelp. Hun burde ha visst bedre.

«Jeg mener doktor Forrest,» skyndte hun seg å si.

Hun hadde bare stoltheten igjen, og den tenkte hun ikke å la ham ta fra henne. Ansiktsuttrykket hans endret seg ikke, men øynene hans mørknet enda litt mer før han snudde seg mot Callie.

«Hvilken sykepleier er satt opp på Mattie Johnson?»

«Natalie, men jeg kan gjerne overta,» sa Callie. Venninnen prøvde å redde henne.

Han strammet leppene. «Er det noen grunn til at Natalie ikke kan ta hånd om pasientene sine?»

«Nei,» svarte Natalie fort før Callie prøvde å redde henne enda en gang. Hvor mange ganger hadde hun ikke lurt på hvordan det ville bli å møte Will igjen? Nå visste hun det.

«La meg bare logge ut av pasientoversikten, så kommer jeg,» sa hun for å kjøpe seg noen ekstra sekunder slik at hun rakk å ta seg sammen. Hun hadde ikke sett ham på en måned, og nå sto hun ansikt til ansikt med mannen hun trodde hun skulle ha giftet seg med og levd lykkelig sammen med resten av livet. Hvordan kunne hun ha vært så naiv? Menn som han giftet seg ikke med slike som henne.

Men i dag måtte de klare å være kollegaer.

«For all del, bare ta den tiden du trenger,» svarte han spydig. «Det er ikke slik at hjerteintensivpasienter ikke tåler å vente litt.»

Den fordømmende tonen sved. Hvordan våget han å antyde at hun gjorde noe galt. Han visste utmerket godt at hun ikke kunne gå fra datamaskinen med åpne journaler.

Natalie hadde arbeidet hardt for å bli sykepleier, og hun forsøkte å være dyktig i jobben også. Hun skulle ta godt vare på pasientene hans. Hun måtte bare late som om han ikke hadde knust henne.

Pokker ta ham for at han fikk henne til å tvile på seg selv. For at han fikk pulsen til å øke, for at han gjorde henne skjelven og for at han hadde knust drømmen om et lykkelig liv med ham. Pokker ta ham!

Hun hadde gitt ham hjertet sitt. Burde han ikke da ha støttet henne? Tatt hennes parti mot moren? Hun stirret på ham lenge nok til at hun håpet han tok hintet. Hun aktet ikke å lengte seg syk etter ham – i hvert fall ikke så han merket det.

Hun skulle gjøre sitt beste for å konsentrere seg om pasientene. Det var bare for én dag. Hun kunne klare dette.

Mattie Johnson var en seksti år gammel afroamerikansk kvinne som var blitt fraktet med ambulanse til sykehuset på grunn av brystsmerter. Takk og pris for at hun hadde kommet så raskt, ellers ville hun antakelig ha dødd av den store blodproppen i hovedarterien inn til hjertet. Will hadde nettopp ankommet sykehuset og var i ferd med å gjøre seg klar til en rutineoperasjon, som var blitt satt på vent mens han åpnet arterien og fikk det oksygenrike blodet tilbake til Matties hjerte og dermed reddet livet hennes. Da hun var stabil nok, var hun blitt flyttet til hjerteintensivavdelingen.

Will knep øynene sammen da hun skulte på ham, så deretter snudde han seg og gikk uten å si noe mer.

Natalie kjempet mot trangen til å rope ut etter ham.

Og hvilken rolle ville det spilt om hun gjorde det? Han hadde vært hennes, og hun hadde valgt å gå fra ham. Men han hadde egentlig ikke tilhørt henne. I løpet av de siste ukene hadde hun innsett at moren hans hadde hatt rett. Han hadde tilhørt Stella hele tiden; selv hadde hun bare vært et underholdende tidsfordriv til hans store kjærlighet kom tilbake. Hun hadde vært tilgjengelig, og sexen hadde vært fantastisk. Så hvorfor ikke? Hvis han virkelig mente alvor, ville han kjempet for henne. Han ville i hvert fall ha ringt eller sendt en tekstmelding for å si at han beklaget det som hadde skjedd, at han savnet henne og ville ha henne tilbake.

«Går det bra med deg?»

Natalie så ikke på Callie, men hun nikket. Hun måtte gjøre jobben sin og ikke la privatlivet påvirke den.

«Jeg vet det ikke var lett å se ham igjen.»

Ha. Tidenes underdrivelse. Hvem ville vel likt å møte igjen sin superkjekke hjertekirurg-multimillionær-ekskjæreste etter å ha slått opp?

«Det kommer til å bli lettere.»

Natalie var ikke så sikker på det. Hun hadde ikke hatt det bra i forholdet hittil heller, siden han verken ga henne den plassen hun burde ha i livet hans eller innrømmet at moren oppførte seg dårlig. Men hun hadde kanskje ikke tenkt godt nok over hvordan det ville bli å leve videre uten ham heller.

I det minste kunne hun gå med hodet høyt hevet fordi det var hun som hadde forlatt ham i stedet for å vente på å bli kastet ut. Alle mente sikkert at hun var gal, men hun kunne i hvert fall klamre seg til den tanken.

«Du har rett.» Hun smilte til Callie og takket høyere makter for bestevenninnen. Hun måtte fokusere på de fine tingene i livet. Det hadde gått en måned. Hun hadde overlevd. «Jeg går inn til Mrs. Johnson. Takk for all hjelp, Cal.»

Mrs. Johnsons verdier hadde holdt seg stabile gjennom natten, og Will måtte ha gått til en annen pasient siden hun var alene på rommet. Men straks  Natalie så på den eldre kvinnen, skjønte hun at formen måtte ha endret seg. Hun lyttet på kvinnens bryst og likte ikke lyden av den raspende pusten. Heller ikke at pasientens oksygennivå hadde falt, til tross for at hun fikk oksygen via en sonde i nesen. Nivået hadde ikke falt nok til at alarmen gikk, men det hadde sunket noen prosent.

«Mrs. Johnson?» sa hun og håpet at kvinnens verdier ville bli bedre etter noen pusteøvelser. Kanskje hun bare sov tungt, og det var grunnen til fallet.

Mrs. Johnson åpnet øynene, men klarte ikke å fokusere på Natalie og lukket dem igjen.

«Jeg vil gjerne at du puster dypt inn og ut noen ganger, Mrs. Johnson», sa Natalie. Forhåpentligvis ville det hjelpe.

Kvinnen rørte så vidt på øyelokkene.

«Mrs. Johnson, det er på tide å våkne nå. Vi må bruke spirometeret for å sjekke lungefunksjonen din.» Hun forsøkte å vekke pasienten ved å ruske henne forsiktig i skulderen, men til ingen nytte.

Natalie så på monitorskjermene. Ingenting virket så galt at hun burde bli bekymret, men noe var feil. Noen ganger trengte en pasient å hvile ut etter et kirurgisk inngrep, ikke minst etter et så stort som det Mrs. Johnson hadde hatt. Men Natalie likte veldig dårlig at hun ikke klarte å vekke henne.

Var Will fremdeles hos de andre pasientene? Hun måtte tilkalle ham uansett om hun hadde lyst til å se ham eller ikke.

*

Will stanset utenfor Mattie Johnsons værelse da han innså at Natalie var der inne.

For å se til pasienten, sa han til seg selv. Fordi han hadde operert Mattie og gikk rundene sine. Selvsagt måtte han undersøke denne kvinnen, og selvsagt måtte han diskutere med sykepleieren. Det gjorde han alltid.

Det hadde ingenting med Natalie å gjøre, og heller ikke med at han knapt klarte å slite blikket fra henne. Han hadde fått en tidlig telefon, og visste at Natalie skulle være på avdelingen denne dagen. Hun var en dyktig sykepleier, og det var ingen grunn til at pasientene hans ikke skulle få gleden av å bli pleiet av henne. Han ville heller ikke skape problemer for henne på sykehuset ved å si at hun var uønsket på avdelingen. Han ønsket det beste for pasientene. Og Natalie var den beste.

Den beste i hele verden.

Han klarte fremdeles ikke helt å akseptere måten ting hadde utviklet seg på. Hvordan hun hadde gått fra å tilbe ham – det hadde hun selv sagt – til at hun overhodet ikke ville se ham.

Hvordan var det mulig?

Han hadde følt seg maktesløs da hun gikk ut av leiligheten hans. Det var hjerteskjærende. Han hadde ikke opplevd noe slikt før, og visste ikke hvordan han skulle reagere. Hun hadde forlatt ham. Men hvis hun var glad i ham, hvordan kunne hun forlate ham på grunn av en liten misforståelse?

Tanken på at han måtte stå ansikt til ansikt med henne for første gang på en måned, hadde fått ham til å føle alt enda sterkere. Ville han få hjerteklapp så fort blikkene deres møttes, slik som den første gangen? Eller hadde følelsene dødd fordi hun forlot ham?

Hvorfor hadde hun bare gått? Hvis hun virkelig elsket ham, ville hun ikke ha gjort det.

Men det hadde hun altså.

Og det fortalte ham alt han trengte å vite. Da var det like bra at han ikke hadde klart å svare den gangen hun hvisket de tre ordene til ham i sengen. Etter å ha trådd feil med både Stella og Natalie, visste ikke Will lenger hva kjærlighet var. Han visste mer om hva det ikke var.

Men det hadde allikevel vært vondt å høre Natalie snakke med Callie og høre at hun ikke engang ville se ham igjen. For da han skjønte at hun hadde gått med på å ta vakter på avdelingen hans, hadde han faktisk lurt på om det var for hans skyld. Det spilte uansett ingen rolle.

Han hadde trodd på forholdet, i motsetning til henne. Og hvorfor hadde hun blitt så opprørt? Fordi moren hans hadde ønsket å hjelpe til med festen, og han var glad for at hun tok seg tid til det i all sin travelhet? Han hadde håpet at Natalie en gang for alle ville skjønt at moren ikke var en fiende. Eller var hun først og fremst sint fordi han hadde danset med Stella?

Det at Natalie trakk en forhastet konklusjon og gikk, talte for seg selv. Hun stolte ikke på ham. Det var sårende. Et forhold uten tillit var dømt til å mislykkes.

Han hadde dessuten ikke gitt Natalie noen grunn til å mistro ham. Han hadde riktignok vært litt distrahert i det siste fordi moren hadde oppdaget en kul i det ene brystet, og insisterte på å holde det hemmelig til testresultatene var klare. Også overfor Natalie.

Harroway Industries var midt i en svært innbringende avtale angående et oppkjøp, og moren ville ikke ta sjansen på at hennes personlige helse skulle påvirke resultatet negativt. Det var svært viktig for firmaets fremtid at de klarte å lande denne avtalen.

Will hadde vært så opptatt av morens helse og av å avlaste henne med andre oppgaver, at han hadde neglisjert det faktum at han la for lite tid og krefter i forholdet til Natalie. Burde han ikke ha blitt så overrasket da hun gikk? Hadde dette med moren bare vært den siste dråpen?

Natalie hadde aldri likt moren hans. Hun mente at det var gjensidig og at moren hans ikke ville at de skulle være sammen. Han hadde snakket med moren om det, forklart henne hva Natalie følte og spurt om hun ikke kunne anstrenge seg mer for å få henne til å føle seg velkommen. Det var derfor han ble så glad da moren tilbød seg å hjelpe til med festen. Han ville at de skulle trives bedre sammen, slik at Natalie kunne bli med på forretningsmiddager og andre tilstelninger. Men festen hadde blitt en katastrofe. Natalie hadde gått opprørt derfra. Moren var blitt såret.

Moren hans hadde alltid vært uovervinnelig. Som om ikke bruddet med Natalie var nok, var det hjerteskjærende å se moren streve med å opprettholde fasaden. Hun var tøff, og mente at hun kunne klare å kjempe mot kreften uten at hele verden fikk vite om det. Herregud, Will håpet hun ville klare det. Han kunne ikke se for seg et annet alternativ.

Han ville dele tankene og bekymringene sine med Natalie; holde rundt henne og høre henne si at alt ville bli bra. Men da han forsøkte å gjøre det, var hun blitt så irritert hver gang moren hans ble nevnt, at han valgte å ikke dele det med henne.

Det burde ikke være en stor sak å se henne på sykehuset, men det var det. En så stor sak at han hadde gått til alle de andre pasientene først i håp om ikke å støte på henne.

Men der sto hun.

Han kunne vente og komme tilbake senere. Men da han skulle til å gå videre, la han merke til at Natalie virket bekymret.

Han skyndte seg inn på rommet. «Hva er det som skjer?»

Natalie kikket bare raskt på ham før hun rettet oppmerksomheten mot pasienten igjen. «Hun våkner ikke. Oksygennivået har falt til midt på åttitallet, og jeg liker ikke lyden fra lungene hennes. Jeg var akkurat i ferd med å ringe etter deg.»

«Mattie?» Han prøvde å få pasienten til å respondere. Hun rørte på øyenlokkene, men åpnet ikke øynene. «Mrs. Johnson», sa han, skarpere denne gangen samtidig som han tok henne i skulderen. «Åpne øynene og se på meg.»

Hun åpnet det ene øyet nok til at Will forsto at hun fikk med seg litt av det som skjedde rundt henne.

«Mattie?» sa han. «Har du vondt noe sted?»

Pasienten beveget så vidt på hånden, men hun klarte ikke å peke på et bestemt sted.

Nå gikk alarmen.

«Oksygenmetningen falt til åttitre», advarte Natalie samtidig som hun rettet på slangen under pasientens nese.

Mattie hadde pustet fint da Will fjernet intuberings-slangen etter inngrepet. Og hun hadde vært i bra form da hun ble plassert på oppvåkningen.

«Øk oksygenmengden litt», instruerte han mens han undersøkte pasienten. Det sprakte i lungene hennes. Hadde hun fått en blodpropp? Eller var hun i ferd med å få lungebetennelse? Kanskje væske i lungene? «Hvis det ikke hjelper på oksygenmetningen, så sett på henne en maske. Dessuten trenger jeg en CT av brystkassen.»

Forutsatt at de klarte å få henne stabil igjen. Han rakk knapt å tenke tanken før oksygenmetningen falt ytterligere. Pulsen økte før også den falt dramatisk. Så begynte enda en alarm å pipe.

«Mattie?» Natalie håpet verdiene hennes ville bli bedre med oksygenmasken på.

Men den hjalp ikke.

Will så på det stadig synkende oksygenmetningsnivået; han måtte få henne over på respirator igjen så fort som mulig.

Han trengte ikke å si noe. Natalie skjønte umiddelbart hva de måtte gjøre. Hun hadde alltid vært flink til å forutse behovene hans.

Så fort Will fikk tuben på plass i Matties hals, kikket han på monitorskjermen, og sukket lettet. Verdiene ble umiddelbart bedre. Han grep stetoskopet og lyttet på lungene, fornøyd med effekten maskinen hadde på pusten hennes.

«Den er på plass, men vi trenger en CT av brystkassen», sa han og tenkte å bestille testen, men Natalie kom ham i forkjøpet. Hun var allerede inne på datamaskinen for å ordne det.

Så fort Matties puls var stabil og jevn igjen, og brystkassen hevet og senket seg som den skulle, undersøkte Will henne enda en gang for å se om han kunne finne en årsak til det som hadde skjedd. Han fant ingenting.

«Sa hun noe før jeg kom hit?»

Natalie ristet på hodet.

Han tok av seg hanskene for å kaste dem i søppelbøtten, og kom tilfeldigvis borti henne. Hun skvatt til som om hun hadde brent seg, og trakk seg unna til den andre siden av sengen.

«Ikke gjør det», datt det ut av ham, selv om det avslørte at han hadde merket seg reaksjonen hennes.

Natalie så på ham.

«Ikke oppfør deg som om du hater at jeg kommer borti deg», sa han og fulgte etter henne. Et øyeblikk trodde han at hun kom til å gi seg, at hun  ville be om unnskyldning og si at hun hadde savnet ham. Han kunne sverget på at det var det øynene hennes sa, men så senket hun blikket.

«La oss ikke ta den praten her, Will.»

«Når og hvor skal vi ta den, da?» spurte han, og lurte på om det egentlig ville spille noen rolle. Det var slutt mellom dem.

«Jeg …» Hun nølte, fremdeles med blikket senket. «Trenger vi egentlig å snakke sammen?»

Will holdt pusten. Takk og pris for at han ikke var koblet til noen apparater som kunne avsløre hvor opprørt han ble ved tanken på at hun ikke var glad i ham lenger.

«Jeg vet ikke. Det var du som gikk.» Han hørte selv hvor anklagende han lød. Det var ikke meningen.

«Du har rett. Det var jeg som gikk.» Hun knep øynene sammen og slynget en anklage tilbake mot ham. En som gjorde vondt. «Men det var du som lot meg være alene hjemme kveld etter kveld. Det var vel derfor du ville jeg skulle engasjere meg i gallaen for barnekreftsaken. Så jeg ikke skulle legge merke til at du aldri var hjemme.»

«Selvsagt ville jeg at du skulle delta der. Jeg sitter jo også i komiteen, husker du ikke det?» Han visste at hun ville engasjere seg og gjøre sitt beste. Han brant for saken og trodde hun ville gjøre det også. Men det var før han fikk vite om morens diagnose og ble trukket i så mange forskjellige retninger. Han hadde gått glipp av det siste møtet, men det hadde ikke vært frivillig. «Du visste at jeg var hjertekirurg da vi ble sammen. Jeg kommer til å bli oppringt og–»

«Det er ikke sykehuset som er problemet», sa hun og satte hendene på hoftene.

«Moren min–»

«Var et stort problem i forholdet vårt», avbrøt Natalie ham. Hun snakket så lavt at han nesten ikke kunne høre henne. Mattie var ikke ved bevissthet, men ingen av dem ville at hun skulle høre noe uansett.

«Pass på hva du sier nå», advarte han med stramme kjever. Natalie var så snill og søt mot alle andre enn den kvinnen som betydde mest av alt for ham. Hvorfor kunne de ikke ha kommet bedre overens?

«Fordi vi snakker om moren din, og det ikke er lov?» fnyste hun med gnistrende øyne. «Vi burde ha snakket om hvordan hun undergravde forholdet vårt fra det øyeblikket hun møtte meg. Hun må da være strålende fornøyd nå.»

Han ble overrasket over sinnet hennes. Natalie hadde aldri snakket til ham på denne måten før. Han trodde hun hadde forstått hvordan det var for ham å være enebarn. Jo, han jobbet som lege, men han hadde likevel forpliktelser overfor bestefarens firma og den veldedige organisasjonen som hadde vokst frem sammen med det – Harroway-stiftelsen. Som moren hadde ansvaret for. Og han hadde forpliktelser overfor foreldrene. Helt siden morens prøveresultater viste at det ene brystet nesten bare var et eneste stort karsinom, hadde hun trengt ham mer enn noensinne. Det hadde vært enklere hvis Natalie hadde fått vite om det, men hun burde også ha stolt på at det var en grunn for at han hadde vært så mye borte. Burde hun ikke ha støttet ham uten at han måtte be henne om det?

Er det noe i veien med henne? hadde moren spurt etter at Natalie forlot fødselsdagsfesten sin.

Ikke som hun har fortalt meg om. Moren hadde vært oppriktig bekymret fordi hun trodde Natalie hadde mislikt festen hun hadde arrangert for henne.

Han hadde ikke ønsket å gi henne enda flere bekymringer, og bare sagt at han og Natalie hadde funnet ut at ting ikke fungerte mellom dem lenger og at de hadde gjort det slutt. Moren hadde mer enn nok annet å tenke på med alle kreftbehandlingene og med å holde på fasaden slik at ingen skulle få vite noe. Hun trengte ikke å bekymre seg over forholdet hans eller hvorfor Natalie ikke likte henne.

Han trengte ikke bekymre seg mer for det, han heller.

Bare så synd at kroppen fremdeles reagerte på henne. Ingen annen kvinne hadde påvirket ham like sterkt. Det var galskap at synet av henne med hendene på hoftene og gnistrende øyne fikk testosteronet til å bruse i ham. Han burde ikke ha lyst på henne. Ikke her og nå. Ikke i det hele tatt, egentlig, gitt måten hun hadde forlatt ham på. Men kroppen hans reagerte like eksplosivt som om noen hadde kastet bensin på et bål. Det hadde alltid vært slik mellom dem. Følte hun det samme? Så hun på ham og angret voldsomt, hun også?

«La oss snakke sammen etter jobb», sa han.

Lyset forandret seg i øynene hennes. Hun så ut til å nøle.

«Jeg kan møte deg her når skiftet ditt er over, så går vi og spiser middag», foreslo han og registrerte at ansiktet hennes myknet. Han grep sjansen hun bød ham. Men de hadde tilbrakt en måned fra hverandre. Hva ville en unnskyldning kunne utrette?

«Jeg … er du sikker på at du vil det?» spurte hun.

Var han? Han møtte blikket hennes, og det smertet ham å se hvor usikker og på vakt hun var. De hadde stått hverandre så nær, og nå … nå var de som to fremmede. Det skulle ikke være slik.

«Vi må slutte fred, er du ikke enig?»

Hun så bort. «Må vi?»

«Vi jobber på samme sykehus. Vi kommer til å støte på hverandre. Alt blir mye enklere hvis vi ikke er fiender.»

Hun sukket. «Ja vel, da. Vi kan spise middag sammen, Will. Jeg–» Men hun så bare forbi ham med røde kinn i stedet for å avslutte setningen hun hadde begynt på. «Vel, takk for hjelpen, doktor Forrest», sa hun formelt og trakk seg unna ham. «Jeg har bestilt CT, og radiologiavdelingen og laboratoriet ringer deg når resultatene er klare.»

Så forsvant hun ut av rommet, fremdeles rød i kinnene.

Will lurte på hvorfor hun plutselig hadde endret oppførsel. Han snudde seg mot den åpne døren og så oversykepleieren stå utenfor. Hun stirret misbilligende på ham.

Will nikket kort til henne før han gikk for å dokumentere pasientforløpet. Han følte seg en tanke skuffet over at de var blitt avbrutt før Natalie hadde rukket å snakke ferdig. Han var også oppgitt over seg selv fordi han følte trang til å følge etter henne og be henne si det hun hadde tenkt å si.

Pulsen økte ved tanken på å skulle tilbringe en kveld med Natalie. Uansett om det bare ville bli en liten time eller så for å snakke ut om ting og legge alt bak seg.

Men ville han og Natalie noensinne klare å bli ferdige med hverandre?

